Uznesenie Najvyššieho súdu SR sp. zn. 4Sžr/4/2018 z 2. 4. 2019
Uznesenie Najvyššieho súdu SR z 2. apríla 2019, sp. zn. 4Sžr/4/2018, ECLI:SK:NSSR:2019:2016200497.1
Súd: Najvyšší súd
Spisová značka: 4Sžr/4/2018
ECLI: ECLI:SK:NSSR:2019:2016200497.1
Dátum vydania: 2. 4. 2019
Forma: Uznesenie
Oblasť práva: Správne právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:

Uznesenie Najvyšší súd Slovenskej republiky v právnej veci navrhovateľa: POHOTOVOSŤ, s.r.o., so sídlom Pribinova 25, 811 09 Bratislava, IČO: 35 807 598, proti odporcovi: Okresný úrad Šaľa, katastrálny odbor, so sídlom Hlavná 2/1, Šaľa, za účasti: P. bytom V., v konaní o preskúmanie zákonnosti rozhodnutia odporcu č. V 1529/2015-26 zo dňa 31. mája 2016, konajúc o odvolaní navrhovateľa proti rozsudku Krajského súdu v Trnave č. k. 20Sa/21/2017-49 zo dňa 25. mája 2018, takto rozhodol: Najvyšší súd Slovenskej republiky odvolacie konanie z a s t a v u j e . Žiaden z účastníkov n e m á p r á v o na náhradu trov odvolacieho konania. odôvodnenie: Rozsudkom krajského súdu bolo potvrdené rozhodnutie odporcu, ktorým zamietol návrh na vklad zmluvy o zriadení záložného práva uzavretej medzi navrhovateľom a P. Proti rozsudku krajského súdu podal včas navrhovateľ odvolanie, ktoré bolo predložené na rozhodnutie Najvyššiemu súdu SR. Pred rozhodnutím o odvolaní, vzal navrhovateľ svoje odvolanie späť a žiadal konanie zastaviť bez priznania práva účastníkom na náhradu trov konania. Podľa § 246c ods. 1 Občianskeho súdneho poriadku (ďalej len „O.s.p.“) pre riešenie otázok, ktoré nie sú upravené priamo v tejto časti, sa použijú primerane ustanovenia prvej, tretej a štvrtej časti tohto zákona. Podľa § 207 ods. 3 O.s.p. ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Podľa citovaných ustanovení O.s.p. - § 246c ods. 1 O.s.p. v spojení s § 207 ods. 3 O.s.p., odvolací súd konanie zastavil. Podľa § 492 ods. 1 zákona NR SR č. 162/2015 Z. z. Správneho súdneho poriadku (ďalej len „S.S.P“) konania podľa tretej hlavy piatej časti O.s.p. začaté predo dňom nadobudnutia účinnosti tohto zákona sa dokončia podľa doterajších predpisov. Najvyšší súd procesne postupoval podľa ustanovení O.s.p., keďže odvolacie konanie v tejto veci začalo pred 1. júlom 2016. O trovách odvolacieho konania súd rozhodol tak, že účastníkom nepriznal náhradu trov konania s poukazom na § 246c ods. 1 O.s.p. v spojení s § 224 ods. 1 O.s.p. a § 146 ods. 1 písm. c/ O.s.p.
Poučenie: Proti tomuto uzneseniu n i e j e prípustný opravný prostriedok.

